किसी भी समस्या के समाधान में ‘बाल-सुलभ मस्तिष्क’ और ‘युवकोचित उत्साह’ आवश्यक होता है। इसलिए समाधान खोजने वालों के अंदर एक ‘बच्चा’ और ‘युवा’ सदैव जीवित रहना चाहिए। समाधान हेतु ‘उत्साह’ के साथ ‘समग्र दृष्टि’ से सोचना जरूरी होता है। यह याद रखना पड़ता है कि कोई भी समस्या अकेले किसी एक विषय से संबंध नहीं रखती है और वह कई विषयों से जुड़ी भी हो सकती है। इसलिए इसमें ‘पूर्वाग्रह’ काम नहीं आता। बच्चे ‘रेखा गणित’ के एक ‘बिंदु’ की तरह होते हैं। ‘बिंदु’ से चाहे जितनी ‘रेखाएं’ चाहे जिस दिशा में खींची जा सकती हैं। बच्चों में बिना किसी बंदिश के ज्ञान का ‘क्षैतिज-विस्तार’ होता है। बच्चे ‘बिगिनर्स माइण्ड’ वाले होते हैं। इसलिए प्रकृति उन्हें नये रूप में दिखती है। वह उनके मन में कौतुहल जगाती है तथा आश्चर्य से भर देती है। इससे उनके मन में नये-नये विचार पैदा होने लगते हैं। उनके मन-मस्तिष्क में कई जिज्ञासा भरे प्रश्न उठने लगते हैं और फिर धीरे-धीरे उन्हें उत्तर मिलने लगते हैं जो अपने-अपने अंदाज मेंअभिव्यक्त होने लगते हैं। उनके मन-मस्तिष्क मेंं विभिन्न समस्याओं के तकनीकी समाधान हेतु व्यवहारिक आयडिया की शृंखला उभरने लगती है। अगर कोई समस्या उनके दिमाग में पहले से ही मौजूद है या वे जिज्ञासु है तो उन्हें समाधान हेतु कई ‘क्लू’ मिलने लगते हैं। प्रकृति के रहस्यों को जानने के आकांक्षी ऐसे ही वैज्ञानिकों नेअपने आसपास फैले ‘प्रकाश’ को भी एक ‘क्लू’ के रूप में देखा और चिंतन-मनन के दौरान उनके मन में एक के बाद एक आयडिया आते चले गये जिन्हें विकसित करते हुए वे ‘पदार्थ’ और ‘ब्रह्माण्ड’ के रहस्यों को उद्घाटित करने में सफल हो गये।